اسنا مدينه فى صعيد مصر الاعلى على الضفه الغربيه لـ النيل. قاعدة مركز اسنا فى محافظة الاقصر. اسم اسنا المصرى القديم سنى و القبطى اسنى ، اليونانيين سموها لاتوبوليس Latopolis. كانت فى العصرين الفرعونى و الرومانى عاصمة الاقليم التالت فى الصعيد و بعد ما استولى العرب على مصر بقت عاصمة كورة اسنا. فى العصر الفاطمى لغاية اخر عصر الدوله المملوكيه كانت من اعمال القوصيه اللى عاصمتها كانت مدينة قوص. فى العصر العثمانى كانت من اعمال مدينة جرجا و فى سنة 1833 بقت اسنا عاصمة مأموريه قايمه بذاتها. المأموريه دى كانت ساعات بتضم لقنا و يبقوا سوا مديريه واحده مره باسم مديرية نصف تانى قبلى و مره باسم مديرية عموم قنا و اسنا. فى سنة 1868 صدر امر بفصل اسنا عن قنا للمره الخامسه و بقت مديرية اسنا و كانت بتتكون من اربع اقسام هى اسنا و ادفو و الكنوز و حلفا. لكن لما ظهرت اخطار الثوره المهديه فى السودان صدر قرار مجلس النظار فى 26 ابريل 1888 بالغاء مديرية اسنا و بقت مركز اتضاف لمديرية قنا و من التلت مراكز التانيه اتكونت ميريه جديده باسم مديرية الحدود ( محافظة اسوان دلوقتى ) و بالتعديل ده اتلغت المديريه من اسنا و فضلت مركز ضمن مراكز مديرية قنا والايام دى انضمت لمحافظة الاقصر اشهر اثار اسنا معبد الاله خنوم اللى بناه البطالمه و زودوا فيه.